ผู้ว่าราชการกรุงเทพมหานคร เปิดงานวันเด็กแห่งชาติ ภายใต้แนวคิด "วันเด็กปลอดขยะ"
ผู้ว่าราชการกรุงเทพมหานคร เปิดงานวันเด็กแห่งชาติ ภายใต้แนวคิด "วันเด็กปลอดขยะ" พล.ต.อ.อัศวิน ขวัญเมือง ผู้ว่าราชการกรุงเทพมหานคร เปิดงานฉลองวันเด็กแห่งชาติของกรุงเทพมหานคร ประจำปี 2563 ณ พิพิธภัณฑ์เด็กกรุงเทพมหานครแห่งที่ 1 เขตจตุจักร พร้อมเปิดอาคารจักรวาลมอบเป็นของขวัญให้เด็กและเยาวชนได้เรียนรู้เกี่ยวกับปัญหาสภาวะโลกร้อนและวิธีแก้ไขปัญหา โดยในปีนี้ กรุงเทพมหานครจัดงานฉลองวันเด็กแห่งชาติ ภายใต้แนวคิด "วันเด็กปลอดขยะ" เพื่อให้เด็กกรุงเทพมหานคร รักษ์สิ่งแวดล้อมเป็นพลเมืองที่ดี ตระหนักถึงปัญหาสิ่งแวดล้อมและร่วมป้องกันไม่ให้ปัญหาสิ่งแวดล้อมมีความเสื่อมมากยิ่งขึ้นผู้ว่าราชการกรุงเทพมหานคร กล่าวเปิดกิจกรรมวันเด็กแห่งชาติ ประจำปี 2563 ว่า กรุงเทพมหานครตระหนักถึงความสำคัญของเด็กและเยาวชน จึงได้กำหนดนโยบายส่งเสริมการเรียนรู้ ทั้งในและนอกห้องเรียน เพื่อสร้างพื้นฐานการเรียนรู้ที่ดี พร้อมทั้งปลูกฝังคุณธรรมจริยธรรม อันเป็นรากฐานสำคัญในการหล่อหลอมให้เด็กและเยาวชนเติบโตเป็นผู้ใหญ่อย่างมีคุณภาพ พร้อมขอบคุณหน่วยงานภาครัฐ ภาคเอกชนและผู้ปกครอง ที่ร่วมกันจัดกิจกรรมเพื่อมอบเป็นของขวัญให้กับเด็กและเยาวชน โดยหวังว่า เยาวชนที่เข้าร่วมกิจกรรมในวันนี้ จะได้รับแรงบันดาลใจและพัฒนาศักยภาพ เพื่อสร้างสรรค์สิ่งต่างๆ ให้ตนเองและครอบครัว พร้อมทั้งเป็นกำลังสำคัญในการพัฒนาสังคมและประเทศชาติ เนื่องในวันเด็กแห่งชาติ ขอให้เด็กและเยาวชนยึดมั่นในคุณงามความดี ประพฤติปฏิบัติตนในกรอบของความดีงาม มีความกตัญญูกตเวที มีน้ำใจเอื้อเฟื้อต่อผู้อื่น รักษาระเบียบวินัย มีความซื่อสัตย์ พร้อมตั้งใจใฝ่เรียนรู้และพัฒนาตนเองอยู่เสมอ เพื่อเติบโตเป็นทรัพยากรบุคคลที่มีคุณภาพของประเทศชาติจากนั้น ผู้ว่าราชการกรุงเทพมหานคร เดินทางไปยังสวนวชิรเบญจทัศ (สวนรถไฟ) เขตจตุจักร เปิดงานฉลองวันเด็กแห่งชาติ พร้อมมอบทุนการศึกษาที่ได้รับการสนับสนุนจากกระทรวงศึกษาธิการให้แก่เด็กและเยาวชนที่เรียนดีและทำคุณประโยชน์ให้แก่กรุงเทพมหานคร จำนวน 148 ทุน ผู้ปกครองสามารถพาเด็กและเยาวชนเข้าร่วมกิจกรรมของกรุงเทพมหานครใน 4 พื้นที่หลัก ได้แก่ พิพิธภัณฑ์เด็กกรุงเทพมหานครแห่งที่ 1 จตุจักร รองรับเด็กได้ 20,000 คน สวนวชิรเบญจทัศ (สวนรถไฟ) รองรับเด็กได้ 22,000 คน ศูนย์เยาวชนกรุงเทพมหานคร (ไทย-ญี่ปุ่น) รองรับเด็กได้ 5,000 คน และศูนย์กีฬาเฉลิมพระเกียรติทุ่งครุ รองรับเด็กได้ 5,000 คน